PATVIRTINTA

Klaipėdos Prano Mašioto progimnazijos direktoriaus 2023 m. rugpjūčio 30 d. įsakymu Nr. V-59

**KLAIPĖDOS PRANO MAŠIOTO PROGIMNAZIJOS**

**SOCIALINĖS-PILIETINĖS VEIKLOS ORGANIZAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos Prano Mašioto progimnazijos (toliau – Progimnazijos) Socialinės-pilietinės veiklos organizavimo tvarkos aprašas (toliau - Aprašas) parengtas vadovaujantis Bendraisiais ugdymo planais. Aprašas reglamentuoja 5–8 klasių mokinių socialinę-pilietinę veiklą.

2. Socialinė-pilietinė veikla yra neatskiriama pagrindinio ugdymo dalis, siejama su mokyklos tikslais, tradicijomis. Ji taip pat prisideda prie bendrosiose programose numatytų mokinių kompetencijų ugdymo ir padeda jiems praktiškai taikyti įgytas žinias ir gebėjimus bei demonstruoti vertybines nuostatas ir sudaro galimybes pažvelgti į dalykus iš įvairių perspektyvų, ypač pritaikant, išplečiant ir aktualizuojant įgytas žinias gyvenimiškose situacijose.

**II SKYRIUS**

**SOCIALINĖS-PILIETINĖS VEIKLOS TIKSLAS IR UŽDAVINIAI**

3. Socialinės-pilietinės veiklos tikslas – skatinti mokinius aktyviu dalyvavimu prisidėti sprendžiant aktualias socialines problemas bendruomeniniame ir visuomeniniame gyvenime ir, reflektuojant savo patirtį, ugdytis pilietiškumo, socialinę, emocinę ir sveikos gyvensenos bei kitas kompetencijas.

4. Socialinės-pilietinės veiklos uždaviniai:

4.1. skatinti mokinių visapusišką asmenybės brandą ir dalyvavimu grįstą mokymąsi;

4.2. padėti įsisąmoninti kiekvieno asmens atsakomybę kuriant savo asmeninę, vietos bendruomenės ir platesnės visuomenės gerovę bei paskatinti mokinius ieškoti pozityvių saviraiškos būdų;

4.3. skatinti mokinius apgalvoti savo patirtis, ugdytis savistabos įgūdžius, gebėjimą kritiškai įsivertinti savo priimtų sprendimų pagrįstumą ir pridėtinę vertę sau patiems, Progimnazijos ir kitoms bendruomenėms, kurioms mokiniai priklauso.

**III SKYRIUS**

**SOCIALINĖS-PILIETINĖS VEIKLOS TURINYS**

5. Socialinė-pilietinė veikla yra mokymosi turinio dalis, atliekama laisvu nuo pamokų metu ir pasirenkama vadovaujantis šiais principais:

5.1. prasmingumo. Socialinė-pilietinė veikla prisideda prie mokinio saviraiškos, asmeninių tikslų įgyvendinimo, pasirinktos veiklos, padeda atrasti jam asmeniškai prasmingą veiklą bei skatina jį orientuotis ne tik į rezultatą, bet ir į patį veiklos procesą, mokytis iš savo klaidų ir pasiekimų bei reflektuoti apie įvairių patirčių naudą;

5.2. asmeninio tobulėjimo. Socialinė-pilietinė veikla pasirenkama atliepiant mokinio interesus ir pomėgius. Ji nėra savitikslė, ji turi padėti mokiniams tobulėti, plėsti savo pažinimoribas, išbandyti save atliekant naujus vaidmenis, patirti naujus kontekstus, kuriuose gali įsivertinti savo stiprybes ir numatyti galimas tolesnio mokymosi trajektorijas;

5.3. socialinio teisingumo. Mokinys turi suvokti, kad jis yra didesnės bendruomenės ir visuomenės narys ir kad nuo kiekvieno asmeninio indėlio priklauso visuomenės gerovė. Visuomenės gerovė užtikrinama, kai visoms asmenų grupėms sudaroma galimybė lygiavertiškai dalyvauti socialiniame gyvenime. Mokinių indėlis, net ir pats mažiausias, užtikrinant šias galimybes yra neįkainojama pagalba valstybei ir visiems žmonėms;

5.4. dalyvavimo. Socialinė-pilietinė veikla turi padėti mokiniui suprasti, kad demokratinės visuomenės grįstos jų piliečių įsitraukimu ir dalyvavimu sprendžiant visuomenei aktualius klausimus ir kad kolektyvinėmis pastangomis galima pasiekti daugiau, nei veikiant individualiai. Todėl mokiniai turi būti skatinami atlikti veiklas ne tik individualiai, bet ir dalyvaujant bendrose veiklose, kurių metu jie mokytųsi pažinti vieni kitus, išklausyti skirtingas nuomones, ieškoti sutarimo, argumentuoti nuomones, atlikti įvairus socialinius vaidmenis, dalintis, bendradarbiauti ir padėti vieni kitiems;

6. Siūlomos socialinės-pilietinės veiklos kryptys:

|  |  |
| --- | --- |
| Kryptis | Veikla |
| Katalikiška veikla | Patarnavimas liturgijoje.  Giedojimas liturgijos metu.  Agapių organizavimas.  Bažnytinių renginių, akcijų organizavimas.  Dalyvavimas Bažnyčių organizuojamose talkose.  Savanoriavimas atlaidų ir švenčių metu.  Klasės Šventojo Globėjo stendo kūrimas, priežiūra.  Kapų tvarkymas.  Malda už gyvus ir mirusius.  Pagalba Carito veikloje |
| Bendruomeninė veikla | Labdaros akcijų inicijavimas ir dalyvavimas juose.  Savanoriškas darbas nevyriausybinėse organizacijose.  Savanoriška veikla globos namuose, ikimokyklinio ugdymo įstaigose, kitose mokyklose, ligoninėse, gyvūnų prieglaudose ir pan.  Pagalba mokymosi, bendravimo sunkumų turintiems mokiniams.  Pagalba pradinių klasių mokytojams darbe su pradinukais |
| Kultūrinė veikla | Informacijos apie Progimnazijos renginius rengimas Progimnazijos internetinei svetainei bei Facebook.  Straipsnių apie Progimnaziją rengimas žiniasklaidai.  Progimnazijos, miesto, šalies ar tarptautinių kultūrinių renginių organizavimas, savanoriavimas juose.  Parodų rengimas.  Progimnazijos erdvių kūrimas.  Dalyvavimas Progimnazijos koncertinėse programose |
| Sportinė veikla | Sportinių renginių, varžybų organizavimas.  Teisėjavimas sporto renginiuose, varžybose.  Kita savanoriška veikla sporto renginių metu |
| Darbinė veikla | Kabinetų ir kitų patalpų tvarkymas.  Smulkaus inventoriaus remontas.  Dekoracijų ruošimas, Progimnazijos erdvių puošimas.  Priemonių pamokoms, renginiams ruošimas.  Progimnazijos teritorijos priežiūra |
| Ekologinė veikla | Gėlių ir želdinių priežiūra.  Progimnazijos, miesto teritorijų tvarkymas.  Dalyvavimas ekologiniuose projektuose bei akcijose.  Ekologiniai tyrimai, eksperimentai ir jų pristatymas bendruomenei |
| Projektinė veikla | Dalyvavimas Progimnazijos, šalies, tarptautiniuose projektuose.  Klasės projektų inicijavimas, rengimas, įgyvendinimas |
| Pilietinė veikla | Pilietinių iniciatyvų organizavimas.  Dalyvavimas pilietinėse akcijose.  Veikla Mokinių taryboje.  Klasės seniūno veikla.  Klasės valandėlių vedimas.  Dalyvavimas Progimnazijos socialinių ir kitų problemų sprendime.  Veikla miesto jaunimo organizacijose: Skautuose, Šaulių sąjungoje ir kt.  Progimnazijos atstovavimas visuomeninėje veikloje |
| Kita veikla | Progimnazijos atstovavimas mieste, šalyje, tarptautiniu lygiu.  Budėjimas renginių metu.  Pagalba mokytojams, klasės vadovui ir kitiems darbuotojams.  Darbas bibliotekoje.  Fotografavimo, filmavimo, maketavimo darbai |

**IV SKYRIUS**

**SOCIALINĖS-PILIETINĖS VEIKLOS ĮGYVENDINIMAS**

7. Socialinę-pilietinę veiklą 5-8 klasių mokiniai turi atlikti tų mokslo metų progimnazijos Ugdymo plane nurodytą valandų skaičių. Šis laikas nėra įskaičiuojamas į mokinio mokymosi krūvį, tai laisvu nuo pamokų metu vykdoma veikla.

8. Socialinė-pilietinė veikla turi būti atlikta iki ugdymo proceso pabaigos.

9. Už socialinės-pilietinės veiklos koordinavimą Progimnazijoje atsakingi klasių vadovai.

10. Socialinės-pilietinės veiklos priežiūrą Progimnazijoje vykdo vadovo pavaduotojas ugdymui.

11. Socialinė-pilietinė veikla vykdoma cikliškai: mokinys apmąsto savo mokymosi patirtį ir priima sprendimą, į kokias socialines-pilietines veiklas norėtų įsitraukti, kaip dalyvavimas šiose veiklose padėtų jam augti ir tobulėti. Mokinys planuoja savo veiklas padedamas mokykloje paskirto asmens.

12. Mokinys pasirengia planą pasirinktai socialinei-pilietinei veiklai įgyvendinti, atlieka nusimatytas užduotis, reguliariai apgalvoja savo atliekamos socialinės-pilietinės veiklos prasmingumą ir pridėtinę vertę sau ir mokyklos bendruomenei, visuomenei; jei reikalinga, mokinys keičia pirminį socialinės-pilietinės veiklos planą ir koreguoja nusimatytas užduotis. Pabaigęs nusimatytas socialinės-pilietinės veiklos užduotis, mokinys įsivertina savo patirtį ir fiksuoja socialinės-pilietinės veiklos įrodymus kompetencijų aplanke.

13. Mokinių pareigos atliekant socialinę-pilietinę veiklą:

13.1. pateikti siūlymus dėl galimos socialinės-pilietinės veiklos pobūdžio ir turinio;

13.2. aptarti savo pasiūlytas veiklas ir užduotis su mokykloje paskirtu asmeniu bei atsižvelgti į teikiamus siūlymus;

13.3. atsakingai vykdyti suplanuotas užduotis;

13.4. apmąstyti savo patirtį ir prireikus koreguoti socialinės-pilietinės veiklos pobūdį, užduotis ir kt.;

13.5. kaupti savo socialinės-pilietinės veiklos įrodymus;

13.6. dalyvauti ugdomuosiuose pokalbiuose su klasės vadovu ir pateikti reikiamus įrodymus apie atliktas socialines-pilietines veiklas arba pateikti savo refleksiją ir įrodymus raštu;

13.7. kilus nenumatytoms aplinkybėms, koreguoti, perplanuoti savo socialinę-pilietinę veiklą.

14. Klasės vadovo pareigos, koordinuojant mokinių socialinę-pilietinę veiklą:

14.1. mokslo metų pradžioje supažindinti mokinius su reikalavimais atliekant socialinę-pilietinę veiklą, organizuojamų konsultacijų dėl socialinės-pilietinės veiklos vykdymo mokiniams grafiku ir atsiskaitymo tvarka;

14.2. paaiškinti mokiniams socialinės-pilietinės veiklos prasmę, reikalavimus, mokyklos prioritetus ir pateikti gerųjų socialinės-pilietinės veiklos atlikimo pavyzdžių;

14.3. padėti mokiniams pasirinkti socialines-pilietines veiklas ir suprasti, kaip jų patirtis jas atliekant prisidės prie mokinių asmeninio augimo; pateikti rekomendacinio pobūdžio socialinių- pilietinių veiklų sąrašą; padėti mokiniams pasirengti savo socialinės-pilietinės veiklos planus;

14.4. Individualiai ar grupėje konsultuoti mokinius dėl socialinės-pilietinės veiklos vykdymo, nuolat domėtis, pagal galimybes stebėti, kaip mokiniams sekasi atlikti nusimatytas užduotis. Pastebėjus, kad mokiniams kyla sunkumų, kviesti mokinius pokalbiui ir teikti reikiamą pagalbą, atsižvelgiant į mokinių amžių ir kontekstą. Jei socialinė-pilietinė veikla atliekama už mokyklos ribų, palaikyti ryšį su organizacijų atstovais, domėtis, kaip ten sekasi mokiniams;

14.5. Įvertinti pokalbių trukmės poreikį, priklausomai nuo mokinių įsitraukimo, motyvacijos ir kitų mokymosi poreikių;

14.6. Parinkti tinkamiausius metodus, būdus mokiniams reflektuoti apie atliktos socialinės-pilietinės veiklos rezultatus: kaip mokiniams sekėsi pasiekti nusimatytų tikslų, ko mokiniai išmoko atlikdami socialinę-pilietinę veiklą, ką sužinojo naujo apie save ir savo artimiausią aplinką, projektuoti būsimą socialinę-pilietinę veiklą aukštesnėje klasėje;

14.7. teikti grįžtamąjį ryšį mokiniui ir jo tėvams (globėjams, rūpintojams) apie socialinės-pilietinės veiklos rezultatus;

14.8. ugdymo laikotarpio pabaigoje patikrinti, kad būtų įvykdytas minimalus socialinės- pilietinės veiklos reikalavimas, apibendrinti mokinio patirtį ugdomųjų pokalbių metu arba gavus mokinio refleksiją raštu ir vertinti mokinio įvykdytas užduotis bei refleksiją. Socialinės-pilietinės veiklos vertinimo rezultatas fiksuojamas įrašu „įskaityta“ („įsk.“) arba „neįskaityta“ („neįsk.“), nurodant veikloms įgyvendinti panaudotą valandų skaičių.

15. Vadovo pavaduotojas ugdymui:

15.1. tris kartus per mokslo metus susitinka su klasių vadovais ir aptaria socialinės-pilietinės veiklos organizavimo patirtis, kylančius sunkumus ir padeda juos spręsti;

15.2. vykdo socialinės-pilietinės veiklos fiksavimo elektroniniame dienyne priežiūrą;

15.3. Ieško socialinių partnerių mokinių socialinei-pilietinei veiklai atlikti.

16. Mokyklos vadovas:

16.1. skiria už socialinės-pilietinės veiklos organizavimą atsakingą klasės vadovą, ar kitą asmenį ar asmenis;

16.2. sudaro sąlygas Progimnazijoje paskirtiems asmenims organizuoti konsultacijas ir individualius ugdomuosius pokalbius; prireikus sudaro sąlygas mokiniams naudotis mokyklos infrastruktūra atliekant socialines-pilietines veiklas.

**IV SKYRIUS**

**BAIGIAMOSIOS NUOSTATOS**

17. Mokiniams, negavusiems įskaityto socialinės-pilietinės veiklos įvertinimo, skiriama papildomo laiko išsikelti naujus ar patikslinti išsikeltus tikslus ir juos pasiekti.

18. Mokslo metų pabaigoje, mokiniai, ypač aktyviai dalyvavę socialinėje-pilietinėje veikloje, apdovanojami Progimnazijos vadovo padėkomis.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_